นิกเกอิปิดเช้าบวก 54.65 จุด เหตุเยนอ่อนหนุนมุมมองบวกผลประกอบการเอกชน
นิกเกอิปิดเช้าบวก 54.65 จุด เหตุเยนอ่อนหนุนมุมมองบวกผลประกอบการเอกชน
11 ก.ค. 2560

ดัชนีนิกเกอิตลาดหุ้นโตเกียวปิดภาคเช้าเพิ่มขึ้นในวันนี้ โดยดัชนีนิกเกอิปิดภาคเช้าเพิ่มขึ้น 54.65 จุด หรือ 0.27% แตะที่ 20,135.63 จุด โดยได้รับปัจจัยบวกจากเงินเยนที่อ่อนค่าลงเมื่อเทียบกับดอลลาร์สหรัฐ ซึ่งช่วยหนุนหุ้นกลุ่มส่งออกดีดตัวขึ้น และช่วยให้นักลงทุนมีมุมมองที่เป็นบวกต่อแนวโน้มผลประกอบการรายไตรมาสของบริษัทจดทะเบียน
ดัชนีนิกเกอิปิดภาคเช้าดีดตัวขึ้น หลังจากสกุลเงินดอลลาร์แข็งค่าขึ้นสู่กรอบล่างของ 114 เยนในช่วงเช้านี้ โดยการอ่อนค่าลงของเงินเยนนั้นช่วยให้นักลงทุนมีมุมมองเป็นบวกต่อแนวโน้มผลประกอบการของบริษัทจดทะเบียนรายใหญ่ โดยบริษัทเหล่านี้จะเริ่มเปิดเผยผลประกอบการไตรมาส 2 ในสัปดาห์หน้า
อย่างไรก็ตาม ดัชนีนิกเกอิลดช่วงบวก เนื่องจากนักลงทุนจำนวนหนึ่งได้ส่งแรงเทขายเข้ากดดันตลาด หลังจากดัชนีดาวโจนส์ปิดตลาดอ่อนแรงลงเมื่อคืนนี้ นอกจากนี้ นักลงทุนยังระมัดระวังการซื้อขายก่อนที่นางเจเน็ต เยลเลน ประธานธนาคารกลางสหรัฐ (เฟด) จะแถลงนโยบายการเงินรอบครึ่งปีในวันพุธและพฤหัสบดีนี้
หุ้นบิ๊กคาเมร่า พุ่งขึ้น 1.2% ส่วนหุ้นกลุ่มพลังงานดีดตัวขึ้นตามทิศทางราคาน้ำมันในตลาดนิวยอร์กเมื่อคืนนี้ โดยหุ้นเจเอ็กซ์ทีจี โฮลดิ้งส์ ขยับขึ้น 0.9% และหุ้นอินเป๊กซ์ พุ่งขึ้น 1.2%
 